Saak uitgestel teen vermeende plaasmoordenaar(Foto: SA-Venues.com) Die saak teen een van die beskuldigdes in die moord op ŉ boer van Maclear in die Oos-Kaap, is in die landdroshof op dié dorp tot aanstaande maand uitgestel. Cebo Andile Mgabashe sal dan formeel aansoek doen om borgtog, het kapt. Anelisa Feni, woordvoerder van die Valke, gesê. Mgabashe word beskuldig van die moord op die 76-jarige Louis van der Berg en poging tot moord op sy vrou, Veron (73). Hy staan ook tereg op aanklag van diefstal van ŉ vuurwapen, ŉ onbekende bedrag kontant en selfone. Maroela Media het in Oktober 2016 berig vyf mans het die egpaar se plaas, ongeveer 8 km buite Maclear, betree onder voorwendsel dat hulle beeste wou koop. ŉ Plaaswerker het hulle teëgekom en hulle aan die boer voorgestel. Van der Berg het saam met die mans na ŉ hek op die plaas gestap. Die plaaswerker het kort daarna gehoor hoe iemand skree en hy het gaan ondersoek instel. Die vyf mans het hom oorrompel en na die plaashuis gedwing, waar hulle Veron aangerand en die kluissleutels geëis het. Hulle het Veron en die plaaswerker vasgebind en met vuurwapens gevlug. Die werker het homself losgewikkel en die Van der Bergs se familie gebel. Hulle het die polisie ontbied. Van der Berg se liggaam is by die hek aangetref. Hy is erg aangerand en met ŉ skerp voorwerp gesteek. Veron is na ŉ hospitaal gehaas en het die aanval oorleef. Mgabashe is verlede week in Qumbu aangekeer. Die soektog na sy vier makkers duur voort. Hy verskyn weer op 4 Julie in die hof.